Rauði krossinn á Íslandi og Vífilfell undirrita þriggja ára styrktarsamning : Koma upp vatnsbrunnum við sjö grunnskóla í Masanje í Malaví Rauði krossinn á Íslandi hefur undirritað þriggja ára styrktarsamning við Vífilfell um gerð vatnsbrunna í Malaví . Samningurinn er í nafni vörumerkisins Topps en fyrir hverja flösku sem keypt er af Toppi gefa neytendur um leið þrjá lítra af hreinu vatni í Malaví . Vífilfell og Rauði krossinn hafa áður átt í góðu samstarfi . Árin 2010 - 2011 gaf fyrirtækið allan ágóða – á sjöundu milljón króna – af sölu Pure Icelandic vatns til verkefnis Rauða krossins á sviði neyðarvarna hér á Íslandi . Féð , sem Rauði krossinn á Íslandi fær út úr verkefninu , verður notað til þess að bora eftir vatni og koma upp brunnum og vatnsdælum við sjö grunnskóla í Masanje í Mangochi-héraði , þar sem ekkert ferskt drykkjarvatn er að hafa . Allir íbúar svæðisins , um 50.000 talsins , munu njóta góðs af þessum aðgerðum . Undirstaða bættra lífskjara „ Það er mikils virði fyrir Rauða krossinn að fá stuðning fyrir verkefni sín í Malaví með þessum hætti . Það er mjög táknrænt að þeir sem kaupa Topp á Íslandi skuli stuðla að því að fjölskyldur í fátækasta héraði í einu fátækasta landi heims fái einnig hreint vatn í leiðinni , “ segir Anna Stefánsdóttir , formaður Rauða krossins á Íslandi . „ Aðgangur að hreinu vatni er í raun undirstaðan fyrir bættum lífskjörum fjölskyldna á svæðinu . Ekki einungis hefur það áhrif á heilsufar barna og fullorðinna , heldur hefur einnig áhrif á stöðu kvenna og stúlkna í samfélaginu og auðveldar þeim skólasókn . “ Í Afríku sunnan Sahara er öflun vatns undantekningalítið í höndum stúlkna og kvenna . Oft þurfa þær að ganga langar vegalengdir eftir vatni . Þær hafa af þeim sökum mun minni tíma til að sinna heimanámi en piltar . Margvíslegur stuðningur Vífilfells „ Vífilfell leggur árlega margvíslegum mannúðar - og velferðarverkefnum lið með beinum og óbeinum hætti og við höfum áður átt gott samstarf við Rauða krossinn um verkefni hér innanlands . Nú beinum við sjónum okkar að Afríku . Í herferð okkar munum við ekki aðeins vekja athygli á vatnsskorti í Malaví heldur einnig minna okkur sjálf á þann munað sem við búum við á Íslandi þegar vatn er annars vegar , “ segir Rannveig Hrönn Brink , markaðsstjóri safa og vatnsdrykkja hjá Vífilfelli .